# Carlos Fernández Bielsa

Carlos Fernández Bielsa (València, 25 de setembre del 1981), és un polític valencià, diputat de la Diputació de València des del 2019 i alcalde de Mislata (l'Horta) des del 2011. També és President de la Mancomunitat de l'Horta Sud des del 2015.

## Biografia

Llicenciat en Administració i Direcció d'Empreses per la Universitat Jaume I de Castelló de la qual arriba a ser President del Consell d'Alumnes de la pròpia Universitat el 2002. Va treballar com a assessor financer en Mediterranean Shipping Company València, abans d'orientar la seua carrera cap a la política.
Amb 29 anys accedeix a l'alcaldia de Mislata, municipi valencià de més de 43.000 habitants, després de guanyar les eleccions municipals del 2011 per majoria absoluta amb el 44,36% dels vots emesos. El PSPV-PSOE obté així 11 regidors, el PP 9 i Esquerra Unida del País Valencià un.
Torna a presentar-se el 2015 i revalida el mandat amb el 57,22% dels vots. En aquesta ocasió, el PSPV-PSOE obté 14 regidors, PP obté 5 regidors i Compromís i Ciutadans un regidor respectivament. Aquest mateix any (23 de setembre del 2015) és elegit President de la Mancomunitat Intermunicipal de l'Horta Sud, una entitat supramunicipal que aglutina a 20 municipis i representa a quasi mig milió d'habitants.
En les eleccions municipals del 2019 el PSPV-PSOE de Mislata torna a guanyar les eleccions amb el 62,63% dels vots, convertint-se de nou en Alcalde de Mislata per 4 anys més. El PSPV-PSOE de Mislata obté 15 regidors, PP obté 3 regidors i Compromís, Ciutadans i Vox un regidor cadascun.
Aqueix mateix any, el 10 de juliol, Bielsa pren possessió en sessió plenària del seu càrrec com a diputat provincial de la Diputació de València pel partit judicial de València, sent designat Vicepresident tercer i responsable de l'Àrea de Cooperació Municipal, Coordinació Institucional i Cohesió Territorial.
A nivell del seu propi partit, el PSPV-PSOE, el 28 de juliol del 2017 Ximo Puig, secretari general del PSPV-PSOE i president de la Generalitat Valenciana, el tria membre de la seua Comissió Executiva, sent nomenat Secretari de Relacions Institucionals i Acció Territorial. En 2022 fou nomenat secretari general del partit a la província de València rellevant Mercedes Caballero Hueso.

## Referències

* ↑ «Fernández Bielsa (PSPV) consigue arrebatar la alcaldía al Partido Popular» (en espanyol europeu), 23-05-2011. [Consulta: 12 octubre 2019].
* ↑ «Resultados Elecciones en Mislata- Resultados elecciones Municipales en Comunitat Valenciana». [Consulta: 12 octubre 2019].
* ↑ Levante-EMV. «El alcalde de Mislata presidirá la Mancomunitat de l'Horta Sud» (en castellà). [Consulta: 12 octubre 2019].
* ↑ «Resultados en Mislata de las elecciones municipales de 2019 | El PSOE volverá a gobernar» (en castellà), 27-05-2019. [Consulta: 12 octubre 2019].
* ↑ Press, Europa. «Maria Josep Amigó, Rafa García y Carlos Fernández Bielsa serán los vicepresidentes de la Diputación de Valencia», 18-07-2019. [Consulta: 12 octubre 2019].
* ↑ «Ximo Puig crea una Ejecutiva gigante, sin cuotas ni familias, con 74 miembros para el nuevo PSPV» (en castellà), 30-07-2017. [Consulta: 12 octubre 2019].
Càrrecs públics :
| Precedit per: Manuel Corredera Sanchis | Alcalde de Mislata 2011 - actualitat | Succeït per: En el càrrec |
| Càrrecs en partits polítics i organitzacions |||
| Precedit per: Mercedes Caballero Hueso | Secretari General PSPV a la província de València 2022 - Actualitat | Succeït per: En el càrrec |